Tamperelaisen japanilaisravintolan noroepäily vahvistui todeksi – Yli 30 sairastui, virus saattoi levitä sushista

Tampereen alueella sijaitsevan japanilaisravintolan tammikuun puolivälin epidemiaepäily on vahvistunut norovirukseksi potilasnäytteissä, kertoo Tampereen kaupunki. Japanilaisravintolan työntekijä sairastui 16. tammikuuta kesken työpäivän. Ennen oireiden alkamista hän oli todennäköisesti ehtinyt tartuttaa myös ravintolassa lounasaikaan syöneitä asiakkaita. Tampereen kaupungin epidemologi Katri Jalava kertoi Aamulehdelle epidemiaepäilyn alettua, että työntekijä lähti kotiin heti, kun hänen oireensa alkoivat. Tartunta oli kuitenkin jo ehtinyt tapahtua. –Eritys on erityisen vahvaa juuri ennen kuin sairastunut alkaa oireilla, Jalava sanoi. Työntekijän antamasta näytteestä löytyi tutkimuksissa norovirus. Hänen lisäkseen 34 ravintolassa ruokaillutta henkilöä sairastuivat norovirukseen. Lisäksi viisi henkilöä sai sekundaaritartunnan. Sairastuneilla oli voimakkaita oireita kuten oksentelua, vuorokauden kestävää ripulia sekä kuumeilua. Ravintolaan tehtiin tarkastus Tiedotteessa kerrotaan, että asiakkaat alkoivat ilmoitella sairastumisistaan perjantaista 19. tammikuuta lähtien. Ilmoituksen epidemiaepäilystä tekivät ravintolassa sairastuneet asiakkaat. Kaikki sairastuneet, jotka ilmoittivat ravintolassa nauttineensa ruoat, olivat nauttineet lounaalla sushia. Ravintolaan tehtiin tarkastus muutama päivä myöhemmin, perjantaina 19. tammikuuta. Tarkastuksessa selvitettiin elintarvikkeiden käsittelyä ja säilytystä, tilojen ja välineiden kuntoa ja työntekijöiden toimintatapoja. Lisäksi tarkastajat mittasivat elintarvikkeiden ja raaka-aineiden lämpötilat. Tarkastuksissa ei ole toistaiseksi löytynyt tutkittua taudinaiheuttajabakteereita, kertoo Tampereen kaupunki. Ravintolan virustutkimukset ovat edelleen kesken. Potilasnäytteissä todettiin norovirus genoryhmää I, joka ei ole kovin tavallinen norovirusepidemian aiheuttaja. Kanta on lähetetty tarkempaan tutkimukseen Terveyden ja hyvinvoinnin laitoksen viruslaboratorioon.